b'\n_START_ARTICLE_\nDamin gambit\n_START_SECTION_\nDefinicija\n_START_PARAGRAPH_\nDamin gambit definiraju potezi 1.d4 d5 2.c4._NEWLINE_Radi se o bijeloj ponudi \xc5\xbertvovanja pje\xc5\xa1aka, a radi br\xc5\xbeeg razvoja figura i napada na crnog. U Enciklopediji \xc5\xa1ahovskih otvaranja na damin gambit se odnosi \xc4\x8dak 63 oblika otvaranja, od D06 do D69.\n_START_SECTION_\nPovijest\n_START_PARAGRAPH_\nDamin gambit jedno je od najstarijih \xc5\xa1ahovskih otvaranja. Opisao ga je \xc5\xa1panjolski \xc5\xa1ahist Luis Ram\xc3\xadrez de Lucena u najstarijoj tiskanoj knjizi o \xc5\xa1ahu \xe2\x80\x9cRepetici\xc3\xb3n de Amores y Arte de Ajedrez con ci Iuegos de Partido\xe2\x80\x9d, objavljenoj u Salamanci 1497. g. Spominje se i u Getingenskom rukopisu Goettinger Handschrift, prvom djelu koje se u potpunosti odnosi na moderni \xc5\xa1ah, me\xc4\x91utim dvojbeno je da li je taj rukopis iz 1471. g. ili s po\xc4\x8detka 16. st._NEWLINE_Sve do sredine 19. st. nije se \xc4\x8desto igrao jer se smatrao mirnim, zatvorenim oblikom otvaranja. Me\xc4\x91utim, nakon partije Staunton \xe2\x80\x93 Saint Amant 1843. g. i Be\xc4\x8dkog turnira 1873. g. damin gambit dobiva na popularnosti koja dosti\xc5\xbee vrhunac 1920.-ih i 1930.-ih godina. Naro\xc4\x8dito je zna\xc4\x8daj susret Capablanca \xe2\x80\x93 Aljehin 1927. g._NEWLINE_Nakon Drugog svjetskog rata gubi na zna\xc4\x8daju jer raste sklonost indijskoj obrani daminom otvaranju. Ipak, damin gambit jo\xc5\xa1 se uvijek \xc4\x8desto igra.'